CELEX: 32021D1157
Language: fi
Date: 2021-06-30 00:00:00
Title: Neuvoston päätös (EU) 2021/1157, annettu 30 päivänä kesäkuuta 2021, unionin puolesta otettavasta kannasta vastauksena Yhdistyneen kuningaskunnan yksipuoliseen julistukseen, jossa esitetään käytäntö, jonka se aikoo ottaa käyttöön lihavalmisteiden tuonnissa Isosta-Britanniasta Pohjois-Irlantiin 1 päivän heinäkuuta ja 30 päivän syyskuuta 2021 välisenä aikana

14.7.2021   
               
               
                  FI
               
               
                  Euroopan unionin virallinen lehti
               
               
                  L 249/99
               
            
         NEUVOSTON PÄÄTÖS (EU) 2021/1157,
         annettu 30 päivänä kesäkuuta 2021,
         unionin puolesta otettavasta kannasta vastauksena Yhdistyneen kuningaskunnan yksipuoliseen julistukseen, jossa esitetään käytäntö, jonka se aikoo ottaa käyttöön lihavalmisteiden tuonnissa Isosta-Britanniasta Pohjois-Irlantiin 1 päivän heinäkuuta ja 30 päivän syyskuuta 2021 välisenä aikana
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 50 artiklan 2 kohdan,
         ottaa huomioon Euroopan unionin toiminnasta tehdyn sopimuksen ja erityisesti sen 218 artiklan 9 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Unioni teki Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen, jäljempänä ’erosopimus’ (1), 30 päivänä tammikuuta 2020 neuvoston päätöksellä (EU) 2020/135 (2), ja erosopimus tuli voimaan 1 päivänä helmikuuta 2020. Irlantia ja Pohjois-Irlantia koskeva pöytäkirja, jäljempänä ’pöytäkirja’, on mainitun sopimuksen erottamaton osa.
                  
               
                     (2)
                  
                  
                     Pöytäkirjan 5 artiklan 4 kohdassa määrätään pöytäkirjan liitteessä 2 luetellun unionin oikeuden soveltamisesta Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta.
                  
               
                     (3)
                  
                  
                     Pöytäkirjan liitteessä 2 lueteltuihin unionin elintarvikelainsäädännön säännöksiin sisältyy kieltoja ja rajoituksia, jotka koskevat tiettyjen lihavalmisteiden tuontia kolmansista maista unioniin. Kyseisiä kieltoja ja rajoituksia sovelletaan tällaisten lihavalmisteiden tuontiin Isosta-Britanniasta Pohjois-Irlantiin siirtymäkauden päättymisestä alkaen.
                  
               
                     (4)
                  
                  
                     Yhdistynyt kuningaskunta antoi 17 päivänä joulukuuta 2020 erosopimuksen puitteissa kokoontuvan sekakomitean kokoukseen pöytäkirjaan kirjatun yksipuolisen julistuksen, jossa se esittää käytännön, jonka se aikoi ottaa käyttöön lihavalmisteiden tuonnissa Isosta-Britanniasta Pohjois-Irlantiin 30 päivään kesäkuuta 2021 saakka. Yhdistyneen kuningaskunnan julistuksen mukaan lihavalmisteita tuotaisiin Isosta-Britanniasta Pohjois-Irlantiin seuraavin edellytyksin: i) niihin sovellettaisiin Isossa-Britanniassa sijaitsevasta nimetystä lähtöpaikasta määränpäänä oleviin supermarketteihin Pohjois-Irlannissa sovellettavaa ohjausmenettelyä; ii) niitä myytäisiin yksinomaan loppukuluttajille Pohjois-Irlannissa sijaitsevissa supermarketeissa, eikä niitä myytäisi muille elintarvikeketjun toimijoille; iii) niiden mukana olisi Yhdistyneen kuningaskunnan toimivaltaisten viranomaisten antamat viralliset terveystodistukset (jotka perustuvat tuoreelle lihalle, jauhelihalle ja raakalihavalmisteille jo olemassa oleviin vastaaviin malleihin); ja iv) ne olisi pakattu ja merkitty loppukuluttajia varten niin, että niissä on merkintä ”These products from the United Kingdom may not be sold outside Northern Ireland”. Yhdistynyt kuningaskunta myös huomautti, että kyseisenä ajanjaksona Yhdistynyt kuningaskunta pysyy täysin yhdenmukaistettuna lihavalmisteisiin sovellettavan ja pöytäkirjan liitteessä 2 luetellun unionin oikeuden kanssa. Unioni antoi yksipuolisen julistuksen, jossa se pani merkille Yhdistyneen kuningaskunnan yksipuolisessa julistuksessa esitetyn käytännön.
                  
               
                     (5)
                  
                  
                     Yhdistynyt kuningaskunta ilmoitti 17 päivänä kesäkuuta 2021 komissiolle aikeestaan jatkaa vastaavan lähestymistavan soveltamista vielä kolmen kuukauden ajan eli 30 päivään syyskuuta 2021 saakka. Yhdistynyt kuningaskunta ehdotti 17 päivänä kesäkuuta 2021 päivätyssä kirjeessään, että ”näitä kuljetuksia varten voimassa olevat siirtymäaikajärjestelyt pidetään voimassa”.
                  
               
                     (6)
                  
                  
                     Yhdistynyt kuningaskunta antoi 30 päivänä kesäkuuta 2021 yksipuolisen julistuksen, jossa esitetään käytäntö, jonka se aikoo ottaa käyttöön lihavalmisteiden tuonnissa Isosta-Britanniasta Pohjois-Irlantiin 1 päivän heinäkuuta ja 30 päivän syyskuuta 2021 välisenä aikana.
                  
               
                     (7)
                  
                  
                     Sen vuoksi on aiheellista määrittää kanta, joka ilmaistaan sekakomitean puheenjohtajalle unionin puolesta vastauksena Yhdistyneen kuningaskunnan mainittuun yksipuoliseen julistukseen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Unionin puolesta ilmaistava kanta vastauksena Yhdistyneen kuningaskunnan yksipuoliseen julistukseen, jossa esitetään käytäntö, jonka se aikoo ottaa käyttöön lihavalmisteiden tuonnissa Isosta-Britanniasta Pohjois-Irlantiin 1 päivän heinäkuuta ja 30 päivän syyskuuta 2021 välisenä aikana, perustuu tähän päätökseen liitettyyn unionin yksipuoliseen julistukseen.
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 30 päivänä kesäkuuta 2021.
            
               
                  Neuvoston puolesta
               
               
                  Puheenjohtaja
               
               A. P. ZACARIAS
            
         
         
            (1)  EUVL L 29, 31.1.2020, s. 7.
         
            (2)  Neuvoston päätös (EU) 2020/135, annettu 30 päivänä tammikuuta 2020, Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen tekemisestä (EUVL L 29, 31.1.2020, s. 1).
      
      
         
            LIITE
            LIHAVALMISTEITA KOSKEVAN UNIONIN LAINSÄÄDÄNNÖN SOVELTAMINEN POHJOIS-IRLANNISSA SIIRTYMÄKAUDEN PÄÄTYTTYÄ
            EUROOPAN UNIONIN YKSIPUOLINEN JULISTUS
            Euroopan unioni panee merkille Yhdistyneen kuningaskunnan yksipuolisen julistuksen, jossa esitetään käytäntö, jonka se aikoo ottaa käyttöön kyseisten lihavalmisteiden tuonnissa Isosta-Britanniasta Pohjois-Irlantiin 1 päivän heinäkuuta ja 30 päivän syyskuuta 2021 välisenä aikana. Unioni panee merkille, että tietyt toimitusketjujen mukautukset on jo toteutettu vuoden 2021 ensimmäisten kuuden kuukauden aikana. Kauppatilastojen mukaan tämä koskee erityisesti jauhelihaa. Tämän lisäajan tarkoituksena on antaa sidosryhmille ja erityisesti Pohjois-Irlannissa toimiville supermarketeille mahdollisuus saattaa päätökseen toimitusketjujensa mukauttaminen.
            Tämä käytäntö vaikuttaa unionin kantaan, joka koskee pöytäkirjan 12 artiklan 4 kohdassa tarkoitetun toimivallan käyttöä.
            Kuten 17 päivänä kesäkuuta päivätyssä Yhdistyneen kuningaskunnan kirjeessä, jossa ehdotetaan 17 päivänä joulukuuta 2020 annetussa yksipuolisessa julistuksessa esitetyn lähestymistavan jatkamista vielä kolmella kuukaudella, Yhdistynyt kuningaskunta ehdottaa, että ”näitä kuljetuksia varten voimassa olevat siirtymäaikajärjestelyt pidetään voimassa”.
            Unioni muistuttaa, että erosopimuksen täysimääräinen täytäntöönpano on unionille ja Yhdistyneelle kuningaskunnalle kansainvälinen oikeudellinen velvoite.
            Unioni toteaa, että lihavalmisteiden, joihin sovelletaan Yhdistyneen kuningaskunnan yksipuolisessa julistuksessa tarkoitettua ohjausmenettelyä, on pysyttävä Pohjois-Irlannin toimivaltaisten viranomaisten valvonnassa menettelyn kaikissa vaiheissa. Unioni korostaa myös, kuinka tärkeää on varmistaa, että Pohjois-Irlannin rajatarkastusasemilla on tarvittava infrastruktuuri ja resurssit, jotta ne voivat suorittaa kaikki EU:n virallista valvontaa koskevassa asetuksessa edellytettävät tarkastukset.